Sa oled siin
Laulu- ja tantsupidu
Üks Lätis olulisemaid kultuurisündmusi on kahtlemata laulu-ja tantsupidu, mis toimub alates 1873. aastast iga viie aasta tagant. See on ainuke läti kultuuri – tantsu ja laulu – üritus, millest võtavad osa tuhanded inimesed üle kogu Läti. Laulu- ja tantsupidu on ka UNESCO Inimkonna suulise ja vaimse pärandi nimekirjas.
Lätis on väga tugevad rahvatantsu- ja koorimuusikatraditsioonid. Võib ka öelda, et peaaegu iga lätlane laulab kas üksikult või kooris. Seepärast saavutab see traditsioon juba poolteist sajandit järjest kord viie aasta jooksul oma kulminatsiooni, kui pärast parimate koorimuusika- ja tantsukollektiivide valikut kohtuvad Riias parimad lauljad ja tantsijad.
Need on Riia ja üldse kogu Läti tõelised pühad, sest linn elab terve nädala läti rahvamuusika taktis ja rahvatantsu keerises. Sündmusest võtab osa kokku üle 30 000 inimese: lauljad, tantsijad, puhkpillimängijad, folklooransamblid, amatöörteatrid, rakenduskunsti- ja näitestuudiod jne.
Pidu koos erinevate kontsertidega kestab terve nädala. See algab laulupeorongkäiguga Riia vanalinnast, kui pealtvaatajad tervitavad laulupeo osalisi, ja lõpeb lõppkontserdiga Metsapargi laval, kus ühendkooris laulab umbes 13 000 lauljat. Ka tantsupeol koguneb kokku sama arv tantsijaid, kes demonstreerivad Läti rahvatantsude peenust ja nutikat koreograafiat.
Järgmine laulu- ja tantsupidu toimub 2018. aastal.